พระราชกฤษฎีกา ว่าด้วยปริญญาในสาขาวิชา อักษรย่อสำหรับสาขาวิชาและครุยวิทยฐานะ ของมหาวิทยาลัยศรีนครินทรวิโรฒ พ.ศ. 2519

พระราชกฤษฎีกา

พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
และครุยวิทยฐานะ
ของมหาวิทยาลัยศรีนครินทรวิโรฒ
พ.ศ. ๒๕๑๙

ภูมิพลอดุลยเดช ป.ร.
ให้ไว้ ณ วันที่ ๒๕
กุมภาพันธ์ พ.ศ. ๒๕๑๙
เป็นปีที่ ๓๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดปริญญาในสาขาวิชา
อักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ

อาศัยอำนาจตามความในมาตรา ๑๙๒
ของรัฐธรรมนูญแห่งราชอาณาจักรไทย กับมาตรา ๓๖ และมาตรา ๔๐ แห่งพระราชบัญญัติมหาวิทยาลัยศรีนครินทรวิโรฒ
พ.ศ. ๒๕๑๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ พ.ศ. ๒๕๑๙

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้กำหนดปริญญาในสาขาวิชา และอักษรย่อสำหรับสาขาวิชา ของมหาวิทยาลัยศรีนครินทรวิโรฒ
ดังนี้
(๑) สาขาวิชาการศึกษา
ได้แก่สาขาวิชาที่ศึกษากระบวนวิชาการวัดผลการศึกษา วิชาการวิจัยและพัฒนาหลักสูตร
วิชาการศึกษาผู้ใหญ่ วิชาการศึกษาพิเศษ วิชาการแนะแนว
วิชาการบริหารและการวางแผนการศึกษา วิชาเทคโนโลยีทางการศึกษา วิชาธุรกิจศึกษา วิชาประถมศึกษา
วิชาพลศึกษา วิชาพัฒนศึกษาศาสตร์ วิชาภาษาและวรรณคดีไทย วิชาภาษาและวรรณคดีอังกฤษ
วิชามัธยมศึกษา วิชาวิทยาศาสตร์และคณิตศาสตร์ วิชาสุขศึกษา วิชาอาชีวศึกษา
หรือวิชาอุดมศึกษาและการฝึกหัดครู เป็นวิชาเอก
สาขาวิชาการศึกษา มีปริญญาสามชั้น คือ
(ก) เอก เรียกว่า การศึกษาดุษฎีบัณฑิต ใช้อักษรย่อ กศ.ด.
(ข) โท เรียกว่า การศึกษามหาบัณฑิต ใช้อักษรย่อ กศ.ม.
(ค) ตรี เรียกว่า การศึกษาบัณฑิต ใช้อักษรย่อ กศ.บ.
(๒) สาขาวิชาพลศึกษา
ได้แก่สาขาวิชาที่ศึกษากระบวนวิชาพลศึกษา หรือวิชาสุขศึกษา เป็นวิชาเอก
(๓) สาขาวิชามนุษยศาสตร์
ได้แก่สาขาวิชาที่ศึกษากระบวนวิชาจิตวิทยา เป็นวิชาเอก
(๔) สาขาวิชาวิทยาศาสตร์ ได้แก่สาขาวิชาที่ศึกษากระบวนวิชาคณิตศาสตร์  วิชาคหกรรมศาสตร์ วิชาเคมี วิชาชีววิทยา
วิชาฟิสิกส์ หรือวิชาวิทยาศาสตร์ทั่วไป เป็นวิชาเอก
(๕) สาขาวิชาสังคมศาสตร์
ได้แก่สาขาวิชาที่ศึกษากระบวนวิชาภูมิศาสตร์ หรือวิชาสังคมวิทยา เป็นวิชาเอก
สาขาวิชาพลศึกษา สาขาวิชามนุษยศาสตร์ สาขาวิชาวิทยาศาสตร์
และสาขาวิชาสังคมศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(๖) สาขาวิชามนุษยศาสตร์
ได้แก่สาขาวิชาที่ศึกษากระบวนดุริยางคศาสตร์ วิชาบรรณารักษศาสตร์
วิชาภาษาต่างประเทศ วิชาภาษาไทย วิชาภาษาศาสตร์ หรือวิชาศิลปะ เป็นวิชาเอก
(๗) สาขาวิชาสังคมศาสตร์
ได้แก่สาขาวิชาที่ศึกษากระบวนวิชาบริหารธุรกิจ วิชาประวัติศาสตร์ วิชามานุษยวิทยา
วิชารัฐศาสตร์ หรือวิชาเศรษฐศาสตร์ เป็นวิชาเอก
สาขาวิชามนุษยศาสตร์ และสาขาวิชาสังคมศาสตร์
มีปริญญาสามชั้น คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.

มาตรา ๔ 
ครุยวิทยฐานะของมหาวิทยาลัยศรีนครินทรวิโรฒมีสามชั้น คือ
(ก) ดุษฎีบัณฑิต
ครุยทำด้วยผ้าหรือแพรสีดำเย็บเป็นเสื้อคลุมยาวเหนือข้อเท้าพอประมาณ
มีแถบกำมะหยี่สีดำทาบริมเสื้อโดยตลอด ขนาดกว้าง ๑๑ เซนติเมตร แขนกว้างยาวตกข้อมือ
ตลอดกลางแขนทั้งสองข้างมีแถบกำมะหยี่สีดำขนาดกว้าง ๖ เซนติเมตร ยาว ๔๒ เซนติเมตร
จำนวนสามแถบ ปลายแถบทั้งสองข้างเป็นมุมแหลม ติดเรียงกันระยะห่าง ๓ เซนติเมตร
มีผ้าคล้องคอด้านในทำด้วยผ้าต่วนสีแดง มีแถบทำด้วยผ้าต่วนหรือแพรสีเทา ขนาดกว้าง
๑๐ เซนติเมตรทาบขวาง ด้านนอกเป็นกำมะหยี่สีตามสาขาวิชา มีแถบกำมะหยี่สีแดงเข้ม ขนาดกว้าง
๑๑ เซนติเมตรทาบขอบบน และมีแพรสีแดงเข้ม ขนาดกว้าง ๒ เซนติเมตรขลิบริมขอบล่าง
ประกอบด้วยหมวกแผ่นสี่เหลี่ยมจัตุรัส ยาวด้านละ ๒๔ เซนติเมตร ทำด้วยผ้าหรือแพรสีดำ
มีพู่ห้อยสีตามสาขาวิชา
(ข) มหาบัณฑิต ครุยทำด้วยผ้าหรือแพรสีดำเย็บเป็นเสื้อคลุม
ยาวเหนือข้อเท้าพอประมาณ หลังจีบ แขนทะลุเหนือข้อศอก
ปลายแขนเป็นถุงห้อยสั้นกว่าตัวเสื้อ ๒๐ เซนติเมตร รูปปลายเรียว
มีผ้าคล้องคอเช่นเดียวกับดุษฎีบัณฑิต เว้นแต่มีผ้าต่วนหรือแพรสีเทา ขนาดกว้าง ๑๐
เซนติเมตรทาบขอบบน ประกอบด้วยหมวกเช่นเดียวกับดุษฎีบัณฑิต
(ค) บัณฑิต ครุยทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้างยาวตกข้อมือ
มีผ้าคล้องคอและหมวกเช่นเดียวกับมหาบัณฑิต

มาตรา ๕ 
สีตามสาขาวิชา มีดังนี้
(๑) สาขาวิชาการศึกษา                                สีฟ้า
(๒) สาขาวิชาพลศึกษา                                 สีเขียว
(๓) สาขาวิชามนุษยศาสตร์                            สีขาว
(๔) สาขาวิชาวิทยาศาสตร์                             สีเหลือง
(๕) สาขาวิชาสังคมศาสตร์                    สีม่วง

มาตรา ๖ 
ให้มหาวิทยาลัยศรีนครินทรวิโรฒจัดทำครุยวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๗ 
ให้รัฐมนตรีว่าการทบวงมหาวิทยาลัยของรัฐรักษาการตามพระราชกฤษฎีกานี้

ผู้รับสนองพระบรมราชโองการ
หม่อมราชวงศ์คึกฤทธิ์  ปราโมช
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการยกฐานะวิทยาลัยวิชาการศึกษาเป็นมหาวิทยาลัยศรีนครินทรวิโรฒ
และได้มีการปรับปรุง จัดตั้ง และยุบรวมคณะ ภาควิชาและสถาบันในมหาวิทยาลัยศรีนครินทรวิโรฒใหม่แล้ว
จำต้องมีบทบัญญัติว่าด้วยปริญญาในสาขาวิชา อักษรย่อสำหรับสาขาวิชา
และครุยวิทยฐานะของมหาวิทยาลัย
ศรีนครินทรวิโรฒ 
จึงจำเป็นต้องตราพระราชกฤษฎีกานี้ขึ้น

พัชรี/ผู้จัดทำ
๒ พฤศจิกายน ๒๕๕๓
กวินธาดา/ผู้ตรวจ

[๑] ราชกิจจานุเบกษา
เล่ม ๙๓/ตอนที่ ๔๓/หน้า ๓๒/๙ มีนาคม ๒๕๑๙